Euroopa keskpanga otsus,

7. oktoober 1999,

pettuse ärahoidmise kohta

(EKP/1999/5)

(1999/726/EÜ)

EUROOPA KESKPANGA NÕUKOGU,

võttes arvesse Euroopa Keskpankade Süsteemi ja Euroopa Keskpanga põhikirja (edaspidi "põhikiri"), eriti selle artiklit 12.3,

võttes arvesse Euroopa Keskpanga (EKP) juhatuse ettepanekut,

võttes arvesse EKP personalikomitee arvamust

ning arvestades, et:

(1) EKP koos Euroopa ühenduste institutsioonidega ja liikmesriikidega peab ühenduste finantshuvide kaitset ning pettuse ja ühenduste finantshuve kahjustava muu ebaseadusliku tegevuse vastast võitlust väga oluliseks;

(2) Euroopa Ülemkogu Kölni tippkohtumisel 1999. aasta juunis peeti ülimalt soovitatavaks, et EKP ühineks Euroopa ühenduste institutsioonidega nende püüdlustes võidelda Euroopa Liidus pettuse vastu;

(3) EKP omistab suurt tähtsust oma finantshuvide kaitsele ning jõupingutustele võitluses pettuse ja finantshuve kahjustava muu ebaseadusliku tegevuse vastu;

(4) nende eesmärkide saavutamiseks tuleb täielikult välja arendada kõik olemasolevad vahendid, eelkõige EKP-le ja Euroopa ühenduste institutsioonidele langevate uurimiskohustuste kontekstis, säilitades seejuures EKP ja Euroopa ühenduste institutsioonide vahelise ülesannete jaotumise praeguse tasakaalu;

(5) Euroopa ühenduste institutsioonid ja liikmesriigid on rakendanud meetmeid pettuse ja ühenduste finantshuve kahjustava muu ebaseadusliku tegevusega võitlemiseks Euroopa ühenduse asutamislepingu (edaspidi "asutamisleping") artikli 280 alusel;

(6) asutamisleping ja põhikiri näevad ette EKP sõltumatuse; asutamislepingu ja põhikirja kohaselt on EKP-l oma eelarve ja rahalised vahendid, mis seisavad lahus Euroopa ühenduste eelarvest ja vahenditest;

(7) pettuse vastase võitluse meetmete tugevdamiseks asutas komisjon otsusega 1999/352/EÜ, ESTÜ, Euratom [1] oma osakonnana Euroopa Pettustevastase Ameti (OLAF), mille ülesandeks on viia läbi vastav haldusuurimine;

(8) pettuse ja EKP finantshuve kahjustava muu ebaseadusliku tegevuse vastane võitlus on üks siseauditi direktoraadi põhifunktsioonidest ning direktoraat vastutab EKPs vastava haldusuurimise läbiviimise eest;

(9) EKPsisest pettuse ja muu ebaseadusliku tegevuse vastast võitlust tuleb mõista kui Euroopa Parlamendi, Euroopa Liidu Nõukogu ja Euroopa Ühenduste Komisjoni poolt 25. mail 1999 sõlmitud institutsioonidevahelise kokkuleppe [2] punkti 1 esimeses alapunktis määratletud tegevustega sarnaseid tegevusi;

(10) siseauditi direktoraadi tegevuse sõltumatuse tõhustamiseks ja tugevdamiseks pettuse ja EKP finantshuve kahjustava muu ebaseadusliku tegevuse vastases võitluses peaks direktoraat sellest aru andma pettustevastasele komisjonile, mis koosneb kõrge kvalifikatsiooniga sõltumatutest, asutusevälistest isikutest,

ON VASTU VÕTNUD JÄRGMISE OTSUSE:

Artikkel 1

EKP pettustevastane komisjon

1. Pettustevastane komisjon asutatakse, et tugevdada siseauditi direktoraadi sõltumatust tema tegevuses ja aruandluses, mis puudutab pettuse ja EKP finantshuve kahjustava muu ebaseadusliku tegevuse ärahoidmist ja avastamist ning EKP asjakohaste sise-eeskirjade ja/või -juhiste täitmist. Pettustevastase komisjoni koosseis ja volitused sätestatakse käesolevas artiklis.

2. Pettustevastane komisjon vastutab EKPs nii siseauditi direktoraadi tegevuse regulaarse järelevalve kui ka lõikes 1 osutatud tegevuse eest.

3. Pettustevastane komisjon koosneb kolmest asutusevälisest sõltumatust isikust, kellel on pettustevastase komisjoni tegevuse suhtes asjakohane kõrge kvalifikatsioon. Need isikud määratakse EKP nõukogu otsusega, mis avaldatakse Euroopa Ühenduste Teatajas.

4. Pettustevastase komisjoni liikmete ametiaeg on kolm aastat ning neid tohib ametisse tagasi nimetada vaid ühe korra. Ametiaja lõppedes jäävad liikmed ametisse kuni nende taas ametisse nimetamiseni või asendamiseni.

5. Oma tööülesannete täitmisel ei taotle ega võta pettustevastase komisjoni liikmed vastu korraldusi EKP otsuseid tegevatelt organitelt, Euroopa ühenduste institutsioonidelt ega organitelt ega mitte üheltki valitsuselt, muult institutsioonilt või organilt.

6. Pettustevastane komisjon määrab oma eesistuja ja võtab vastu oma kodukorra. Otsused võetakse vastu liikmete häälteenamusega.

7. Siseauditi direktor esitab pettustevastasele komisjonile igal aastal oma tegevuskava lõikes 1 viidatud tegevuse kohta. Siseauditi direktoraat hoiab pettustevastast komisjoni pidevalt oma asjaomase tegevusega kursis, eelkõige mis puudutab uurimist, selle tulemusi ja nendega seoses võetud meetmeid. Pettustevastane komisjon võib asjakohasel juhul anda siseauditi direktoraadile korraldusi nimetatud tegevuse läbiviimise kohta.

Kui uurimine on kestnud üle kuue kuu, teatab siseauditi direktor pettustevastasele komisjonile põhjused, miks uurimist ei ole veel võimalik lõpetada, ning eeldatava lõpetamise kuupäeva. Sellisel juhul teavitab pettustevastane komisjon EKP nõukogu.

Siseauditi direktor teatab pettustevastasele komisjonile juhtumitest, mil EKP juhtkond või otsuseid tegevad organid on jätnud täitmata soovitused, mis puudutavad pettuse ärahoidmise ja avastamisega seotud küsimusi või EKP asjaomaste sise-eeskirjade ja/või -juhiste täitmist. Siseauditi direktor teatab pettustevastasele komisjonile juhtudest, mil on vajalik edastada teavet liikmesriigi õigusasutustele.

8. Pettustevastane komisjon esitab oma tegevuse kohta EKP nõukogule, EKP välisaudiitoritele ja Euroopa Kontrollikojale vähemalt ühe aruande aastas. Komisjon esitab EKP nõukogule, EKP välisaudiitoritele ja Euroopa Kontrollikojale aruanded siseauditi direktoraadi uurimistulemuste ja nendega seoses rakendatud meetmete kohta.

9. Pettustevastane komisjon vastutab suhete eest Euroopa Parlamendi ja nõukogu määruse (EÜ) nr 1073/1999 [3] artiklis 11 viidatud Euroopa Pettustevastase Ameti (OLAF) järelevalvekomiteega. Nendes suhetes järgitakse EKP otsusega kehtestatud põhimõtteid.

10. Pettustevastane komisjon võib teavitada pädevat siseriiklikku õigusasutust juhtudel, kui siseriikliku kriminaalõiguse rikkumine on mõistlikult tõendatud.

Artikkel 2

Pettusest teatamise kohustus

Siseauditi direktoraat vastutab käesoleva otsuse ja EKPs kehtivate protseduuride kohaselt kõikide pettuse ja EKP finantshuve kahjustava muu ebaseadusliku tegevuse ärahoidmise ja avastamisega seotud küsimuste, samuti EKP asjaomaste sise-eeskirjade ja/või -juhendite täitmisega seotud küsimuste uurimise ja nende kohta aru andmise eest.

Artikkel 3

Sõltumatus

Tagamaks, et siseauditi direktoraat saaks uurida kõiki pettuse ärahoidmise ja avastamisega seonduvaid küsimusi ning nende kohta aru anda tulemuslikult ja vajalikul sõltumatuse tasemel, annab siseauditi direktor pettuseküsimustest aru käesoleva otsuse artiklis 1 viidatud pettustevastasele komisjonile.

Artikkel 4

Uurimisaluseid isikuid puudutav teave

Kui pettuse uurimisel tekib võimalikke isiklikke mõjutusi, teatab siseauditi direktor sellest asjaomastele isikutele kiirusega, mis ei kahjusta uurimist. Ühelgi juhul ei tohi nimeliselt isikutele viitavaid järeldusi teha enne, kui asjaomastele isikutele on antud võimalus esitada kõikides neid puudutavates faktides oma seisukoht.

Kui pärast uurimist ei saa isikut, keda väited puudutasid, vastutusele võtta, lõpetatakse teda puudutav uurimine ilma edasiste sammudeta siseauditi direktori otsusel, kes teatab sellest asjaomasele isikule kirjalikult.

Artikkel 5

Tegevus

Käesolevas otsuses viidatud tegevuses lähtutakse nii lepingutes, eelkõige Euroopa Liidu lepingu artiklis 6, kui ka Euroopa ühenduste privileegide ja immuniteetide protokollis sätestatud reeglitest, võttes arvesse Euroopa Keskpanga personali töölepingutingimusi ja lühiajalise töölepingu tingimusi.

EKP töötajad peavad teatama ja kõik teised isikud võivad teatada pettustevastasele komisjonile või siseauditi direktoraadile kõikidest pettustest või EKP finantshuve kahjustavast muust ebaseaduslikust tegevusest. Pettustevastase komisjoni või siseauditi direktoraadi tegevusele käesolevas otsuses osutatud viisil kaasa aidanud EKP töötajaid ei tohi mingil juhul kohelda ebavõrdselt ega diskrimineerivalt.

Artikkel 6

Kaebused

Iga EKP töötaja võib esitada EKP juhatusele või pettustevastasele komisjonile kaebuse siseauditi direktoraadi tegevuse või tegevusetuse kohta käesolevas otsuses ettenähtud tegevuse läbiviimisel, kui see on töötajale negatiivset mõju avaldanud.

Artikkel 7

Konfidentsiaalsus

Kogu pettuse uurimisel saadud teavet, olenemata selle vormist, tuleb käsitleda ametisaladusena nagu sätestatud põhikirja artiklis 38. Pettustevastase komisjoni liikmed on kohustatud ametisaladust pidama.

Artikkel 8

Avaldamine ja jõustumiskuupäev

Käesolev otsus avaldatakse Euroopa Ühenduste Teatajas.

Käesolev otsus jõustub avaldamisel.

Frankfurt Maini ääres, 7. oktoober 1999

EKP president

Willem F. Duisenberg

[1] EÜT L 136, 31.5.1999, lk 20.

[2] EÜT L 136, 31.5.1999, lk 15.

[3] EÜT L 136, 31.5.1999, lk 1.

--------------------------------------------------